《题永倅厅康功堂》
宋代·胡寅

政拙催科永陵守，实赖贤僚明可否。
邦人复嗣海沂歌，仓廪虽空闾里有。
功成将去朝日边，更辟虚堂得昼眠。
后圃好花初著土，前檐新竹已参天。
貔貅未饱军需急，赤子如鱼釜中泣。
若知王业在农桑，国势无劳忧岌岌。
酒阑四壁读前碑，吏隐犹胜五马随。
千古濂溪周别驾，一篇清献锦江诗。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。